Tartu Ülikool/Rocki korvpallimeeskond ei suutnud Ventspilsi vastu ka kodusaalis saada, jäädes Balti liiga poolfinaali korduskohtumises alla 72:76.
Tartlased oleks pidanud finaalipääsuks väikese ime korda saatma, sest avamäng võõrsil kaotati mäletatavasti 49:74. Seega vajanuks Rock vähemalt 26-punktilist võitu.
Tartlased alustasidki koduspubliku ees hästi, minnes kohe 7:0 juhtima. Rocki suurim eduseis tuli seitsmendal minutil, mil juhiti 19:10. Avaveerand võideti siiski 24:18. Teise veerandaja keskel jõudis Venspils juba järele ning peagi oli mäng 30:30 viigis. Poolaja kaotas Tartu juba 38:40. Kuigi edasine kohtumine kulges punkt-punkti mängus, oli selge, et suurt võitu kodusaalis kätte võidelda ei suudeta.
Peagi saatis peatreener Gert Kullamäe mängu ka sel hooajal vähe mänguaega saanud Saimon Sutti ning Kristen Meisteri ja nii tuligi tõdeda, et Eesti klubi maksimumiks sel Balti liiga hooajal võib olla pronksmedal.
Rocki poolelt tuleb kiita Janar Taltsi, kes tõi 20 punkti ja 10 lauapalli. Valmo Kriisa lisas 14 ja Tanel Sokk 11 punkti. Vastastele tõi 15 punkti Martins Meiers.
Ventspils jääb finaalivastast ootama paarist Juventus - Šiauliai. Avakohtumise võitis Šiauliai 73:69. Paari kaotaja astub vastu Rockile.